ธุรกิจรับมือต้นทุนเพิ่ม3เด้ง
ธปท.ยอมรับเข้าแทรกแซงค่าเงินเตือนลดกระตุ้นอุปโภคเน้นลงทุน
6 ส.ค. 2554

ธปท.ยอมรับเข้าแทรกแซงค่าเงินเตือนลดกระตุ้นอุปโภคเน้นลงทุน
ธปท.แนะผู้ประกอบการรับมือต้นทุนเพิ่ม 3 เด้ง ยอมรับโดดเข้าแทรกแซงค่าเงินบาท
นายประสาร ไตรรัตน์วรกุล ผู้ว่าการ ธนาคารแห่งประเทศไทย กล่าวว่า ผลจากวิกฤตเศรษฐกิจสหรัฐและยุโรป ทำให้ผู้ประกอบการไทยจะต้องมีภาระต้นทุนเพิ่ม 3 ด้าน
ด้านแรกคือ ต้นทุน ที่เอกชนจะต้องรับมือกับต้นทุนที่สูงขึ้น จากความผันผวนของตลาดการเงินทั่วโลก ส่งผลให้เงินยังคงไหลเข้าเอเชียและไทยต่อเนื่อง จนทำให้ค่าเงินบาทแข็งค่าขึ้นได้ และอาจจะเป็นเช้าเงินไหลเข้าเย็นเงินไหลออก ภาคธุรกิจจะต้องบริหารจัดการป้องกันความเสี่ยงค่าเงิน
ต้นทุนที่สองที่จะต้องเตรียมรับคือ ต้นทุนจากวัตถุดิบที่เพิ่มขึ้นจากราคาสินค้าโภคภัณฑ์ ที่ยังมีแนวโน้มสูงขึ้นหรือทรงตัวในระดับสูง ต้นทุนที่สูงขึ้นจากส่วนนี้จะมาแน่
ด้านที่สามที่จะต้องเจอคือ ต้นทุนทางการเงินหรืออัตราดอกเบี้ยที่เพิ่มขึ้น เพราะอัตราเงินเฟ้อมีแนวโน้มสูงทั้งจากด้านกำลังซื้อ ด้านอุปทาน และการคาดการณ์ในอนาคต ทำให้ ธปท.จำเป็นที่จะต้องขึ้นดอกเบี้ยนโยบายเพื่อดูแลเงินเฟ้อต่อไปอีกระยะหนึ่ง 
นายประสาร ยอมรับว่า ที่ผ่านมาได้เข้าไปดูแลการเคลื่อนไหวของค่าเงินบ้าง แต่อยู่ในปริมาณที่มากนัก เพราะการเคลื่อนไหวของค่าเงินยังเป็นไป 2 ทิศทาง
“เราได้เข้าไปสอดส่องดูว่าเงินทุนที่ไหลเข้ามามีลักษณะการเก็งกำไรจนส่งผลกระทบต่อเศรษฐกิจของประเทศหรือไม่ ถ้าส่อไปทางนั้น ก็พร้อมมีมาตรการใดออกมาเพื่อดูแล อย่ามาเก็งกำไรหรือสร้างความเสียหายให้กับเศรษฐกิจเรา ซึ่งในอดีตก็เคยมีเหตุการณ์ลักษณะนี้ และเราก็ได้จัดการกับคนที่ล้ำเส้นไปแล้ว” นายประสาร กล่าว
ผู้ว่าการ ธปท. กล่าวว่า ในส่วนของฐานะการคลัง ถึงรัฐบาลจะมีแนวนโยบายในการใช้เงินค่อนข้างมาก แต่ที่สุดกรอบวินัยการคลังก็ยังไม่เกิน 60% ของอัตราการขยายตัวทางเศรษฐกิจ ส่วนการใช้เงินงบประมาณขาดดุลจริงก็สามารถทำได้ เพราะรัฐบาลสามารถจัดเก็บรายได้ได้เพิ่มขึ้นก็สามารถตั้งค่าใช้จ่ายได้เพิ่มขึ้น แต่การใช้จ่ายก็ไม่ควรนำไปใช้เพื่อการกระตุ้นอุปสงค์ เพราะเท่าที่ติดตามดูมาตั้งแต่ปีที่แล้วจนมาปีนี้ การบริโภคยังมีแรงส่งจากการเติบโตที่ดี ไม่จำเป็นต้องกระตุ้น ภาครัฐอาจจะต้องเน้นในการลงทุนโครงสร้างพื้นฐานและเพิ่มศักยภาพในการผลิตของภาคเอกชนน่าจะเหมาะสมกว่า